b'\n_START_ARTICLE_\nAleksandr Trepov\n_START_PARAGRAPH_\nAleksandr Fjodorovit\xc5\xa1 Trepov (30. syyskuuta (J: 18. syyskuuta) 1862 Kiova, Ven\xc3\xa4j\xc3\xa4n keisarikunta \xe2\x80\x93 10. marraskuuta 1928 Nizza, Ranska) oli ven\xc3\xa4l\xc3\xa4inen poliitikko, joka toimi Ven\xc3\xa4j\xc3\xa4n keisarikunnan toiseksi viimeisen\xc3\xa4 p\xc3\xa4\xc3\xa4ministerin\xc3\xa4 marraskuusta 1916 tammikuuhun 1917._NEWLINE_Aleksandr Trepovin is\xc3\xa4 oli Pietarin kaupunginp\xc3\xa4\xc3\xa4llikk\xc3\xb6n\xc3\xa4 (gradonat\xc5\xa1alnik) toiminut Fjodor Trepov ja h\xc3\xa4nen veljens\xc3\xa4 oli vuoden 1905 vallankumouksen aikana Pietarin kenraalikuvern\xc3\xb6\xc3\xb6rin\xc3\xa4 toiminut kenraali Dmitri Trepov. Perhe oli aatelisia suurmaanomistajia. K\xc3\xa4yt\xc3\xa4\xc3\xa4n Pietarin paa\xc5\xa1ikoulun Trepov liittyi 1880 v\xc3\xa4nrikkin\xc3\xa4 keisarilliseen kaartiin. H\xc3\xa4n kuitenkin j\xc3\xa4tti armeijan vuonna 1889 ja siirtyi virkamieheksi Ven\xc3\xa4j\xc3\xa4n sis\xc3\xa4ministeri\xc3\xb6\xc3\xb6n. Vuosina 1892\xe2\x80\x931896 h\xc3\xa4n oli Pereslavin kihlakunnan aatelismarsalkka ja sen j\xc3\xa4lkeen virkamies valtakunnankansliassa. Trepov nimitettiin 1899 valtakunnanneuvoston sihteerin apulaiseksi, 1906 senaattoriksi ja 1914 valtakunnanneuvoston j\xc3\xa4seneksi. H\xc3\xa4n toimi marraskuusta 1915 alkaen liikenneministerin\xc3\xa4 Ivan Goremykinin ja Boris St\xc3\xbcrmerin hallituksissa. Trepov kiirehti muun muassa Muurmannin radan rakennust\xc3\xb6it\xc3\xa4._NEWLINE_Trepov nimitettiin Ven\xc3\xa4j\xc3\xa4n p\xc3\xa4\xc3\xa4ministeriksi St\xc3\xbcrmerin seuraajana 23. (10.) marraskuuta 1916. H\xc3\xa4n yritti huonolla menestyksell\xc3\xa4 palauttaa luottamuksen hallituksen ja valtakunnanduuman v\xc3\xa4lille. H\xc3\xa4n ajautui kiistoihin munkki Grigori Rasputinin ja oman hallituksensa sis\xc3\xa4ministerin Aleksandr Protopopovin kanssa. Lopulta tsaari Nikolai II my\xc3\xb6nsi Trepoville eron 9. tammikuuta 1917 (27. joulukuuta 1916). Lokakuun vallankumouksen j\xc3\xa4lkeen Trepov pakeni Suomeen. Suomen tiedotusv\xc3\xa4lineiden mukaan h\xc3\xa4n tuli maahan 24. syyskuuta 1918 uimalla Siestarjoen yli yhdess\xc3\xa4 entisen sotaministerin Vladimir Suhomlinovin kanssa. Trepov johti syksyst\xc3\xa4 1918 tammikuuhun 1919 Helsingiss\xc3\xa4 toiminutta \xe2\x80\x9derikoista komiteaa ven\xc3\xa4l\xc3\xa4isten asioita varten Suomessa\xe2\x80\x9d, joka pyrki toimimaan valkoisten emigranttien virallisena Suomen-edustustona. Trepov asettui my\xc3\xb6hemmin Ranskaan, jossa h\xc3\xa4n oli yksi ven\xc3\xa4l\xc3\xa4isten monarkistien huomattavimpia johtajia.'